དེ་ཡང་ཡིག་སྒྱུར་ཞེས་པ་ནིསྐད་ཁོངས་མི་འདྲ་བའི་རྒྱལ་ཁབ་བམ་མི་རིགས་ཤིག་གི་སྐད་ཡིག་གིས་མཚོན་པའི་ནང་དོན་དང་།རྩོམ་གཤིས་སོགས་བརྡ་འཕྲིན་རྣམས་ཆ་ཚང་ཞིང་ཡང་དག་པའི་སྒོ་ནས་སྐད་ཡིག་གཞན་ཞིག་གིས་མཚོན་པར་བྱེད་པའི་སྐད་དང་ཡི་གེའི་འགུལ་སྐྱོད་ལ་གོཞེས་པ་ལྟར་སྒྱུར་པ་པོས་བསྒྱུར་བའི་མ་ཡིག་གི་ནང་དོན་གསལ་བོར་རྟོགས་པ་དང་།རྩོམ་པ་པོའི་བསམ་བློའི་འཁྱེར་སོ་གང་ཡིན་ཤེས་པར་བྱས་ནས་མ་ཡིག་གི་བརྗོད་བྱའི་དོན་སྙིང་དང་རྩོམ་གཤིས་ཇི་བཞིན་མཚོན་པ་དང་།འགྱུར་ཡིག་གི་ཚིག་སྔ་ཕྱིར་འབྲེལ་ཆགས་པ་དང་རང་སྐད་ཀྱི་ཐུན་མོང་མ་ཡིན་པའི་ཁྱད་ཆོས་དང་བརྡ་སྤྲོད་ལུགས་དང་མཐུན་པར་བྱེད་དགོས་པ་དེ་ལ་ཟེར།མི་རིགས་ཤིག་གི་སྐད་ཡིག་ནི་མི་རིགས་དེའི་བློ་གྲོས་ཀྱི་རྟེན་གཞི་དང་།ལོ་རྒྱུས་དང་རིག་གནས་གསོག་ཉར་གྱི་བང་མཛོད་ཡིན་པས་སྐད་ཡིག་ལ་བརྟེན་ནས་རྒྱལ་ཁབ་དང་མི་རིགས་སོ་སོར་འབྲེལ་འདྲིས་དང་རྒྱུས་ལོན་བྱེད་དགོས་ལ།མི་རིགས་གཞན་པའི་སྔོན་ཐོན་གྱི་རིག་གནས་བསྡུ་ལེན་བྱས་ནས་རང་མི་རིགས་ཀྱི་རིག་གནས་དང་དཔལ་འབྱོར་སྔར་ལས་འཕེལ་རྒྱས་སུ་གཏོང་ཐུབ།རང་རེའི་བོད་མི་རིགས་ལ་མཚོན་ན།རང་རེ་བོད་ཀྱི་ཡིག་སྒྱུར་ལོ་རྒྱུས་ནི་དུས་ཚོད་རིང་དུ་རྩིས་ན་གནའ་བོའི་ཞང་བོད་ཡིག་སྒྱུར་གྱི་ལོ་ངོ་བཞི་སྟོང་ཙམ་གྱི་ལོ་རྒྱུས་འདེད་ཆོག་པ་ཡིན་ལ།དུས་ཐུང་ཙམ་ཞིག་རྩིས་ནའང་བོད་ལ་བོད་ཡིག་དངོས་སུ་བྱུང་བའི་བཙན་པོའི་དུས་སྐབས་ཀྱི་ལོ་ངོ་ཉིས་སྟོང་ལ་ཉེ་བའི་ལོ་རྒྱུས་ཀྱང་བགྲང་ཆོག་པ་ཡིནཞེས་འཁོད་པ་ལྟར།བོད་ཀྱི་ཡིག་སྒྱུར་གྱི་ལོ་རྒྱུས་རིང་ལ།ལོ་སྟོང་ཕྲག་གཅིག་ལྷག་གི་སྔོན་ནས་བཟུང་བོད་མི་རིགས་ཀྱི་སྔོན་བྱོན་ལོ་པཎ་དང་མཁས་པ་རྣམས་ཀྱིས་རྒྱ་གར་དང་།རྒྱ་ནགལི་ཡུལ།ཁ་ཆེ་སོགས་ནས་ནང་པའི་ཆོས་གཞུང་དང་།གསོ་རིགསྐར་རྩིས་སོགས་ནང་འདྲེན་བྱས་ནས་བོད་མི་རིགས་ཀྱི་རིག་གནས་ཡར་རྒྱས་གོང་འཕེལ་དུ་བཏང་ཡོད་པ་དང་།ལྷག་པར་དུ་དུས་རབས་བདུན་པར་ཆོས་རྒྱལ་སྲོང་བཙན་སྒམ་པོའི་རིང་།སློབ་དཔོན་ཐོན་མི་སམ་བྷོ་ཊས་བོད་ཡིག་གསར་གཏོད་མཛད་པའི་རྗེས་ནས་འགོ་བརྩམས་ཤིང་།ཆོས་འབྱུང་མཁས་པའི་དགའ་སྟོནལས།རྒྱ་བལ་མཁས་པ་དུ་མ་སྤྱན་དྲངས་ཏེ།།གསུང་རབ་དུ་མ་བསྒྱུར་ཅིང་དར་བར་མཛད།།རྒྱ་གར་གྱི་སློབ་དཔོན་ཀུ་ས་ར་དང་བྲམ་ཟེ་ཤང་ཀ་ར་དང་།ཁ་ཆེ་ཏ་ནུ་དང་།བལ་བོ་ཤི་ལ་མཉྫུདང་།རྒྱ་ནག་ཧ་ཤང་དེ་ལྦ་ཚེ་རྣམས་བྱོན།བོད་ཀྱི་ལོ་ཙཱ་བ་ཐོན་མི་སམ་བྷོ་ཊ་དང་།དེའི་མཆན་བུ་ངརྨྷ་ཀོ་ཤ་དང་ལྷ་ལུང་རྡོ་རྗེ་དཔལ་སོགས་ཀྱིས་འདུས་པ་རིན་པོ་ཆེའི་ཏོག་གི་གཟུངས།ཟླ་བ་སྒྲོན་མ།དཀོན་མཆོག་སྤྲིན་སོགས་བསྒྱུར་ཅིང་ཤེར་ཕྱིན་སྟོང་ཕྲག་བརྒྱ་བ་ཡང་བསྒྱུར་བར་གྲགས།གཙོ་བོ་ཐུགས་རྗེ་ཆེན་པོའི་མདོ་རྒྱུད་ཉི་ཤུ་རྩ་གཅིག་བསྒྱུར།ཅེས་གསུངས་པ་ལྟར་ན།རང་རེའི་ལོ་ཙཱ་བ་རྣམས་ཀྱིས་རྒྱ་དཀར་ནག་གི་ཆོས་གཞུང་མང་པོ་བོད་ཡིག་ཏུ་བསྒྱུར་ཡོད་ལ།བོད་རྒྱལ་ཁྲི་སྲོང་ལྡེ་བཙན་གྱིས་སྲིད་བསྐྱངས་པའི་རིང་ལ་སང་ཤི་སོགས་ཀྱིས་རྒྱ་ནག་གི་ཆོས་གཞུང་མང་པོ་བོད་དུ་གདན་དྲངས་ནས་བོད་སྐད་དུ་བསྒྱུར་བ་དང་།དེ་ནས་མཁན་སློབ་ཆོས་གསུམ་གདན་འཛོམས་ནས་བསམ་ཡས་སྒྲ་བསྒྱུར་གླིང་བཙུགས་ཏེ།ཡིག་སྒྱུར་མི་སྣ་མང་པོ་སྐྱེད་སྲིང་བྱས་ཡོད་ལ།སྐབས་དེར་རྒྱ་བོད་ལོ་ཙཱ་བ་རྣམས་ཀྱི་སྐུ་དྲིན་ལས་རྒྱ་གར་ནས་སངས་རྒྱས་ཆོས་ལུགས་དང་རིག་གནས་བོད་དུ་བསྒྱུར་བའི་ལོ་ཙཱའི་བྱ་གཞག་གི་རྦ་རླབས་འཕྱུར་བར་མཛད།བཙན་པོ་ཁྲི་སྲོང་ལྡེ་བཙན་སྐབས་སུ་བོད་ཀྱི་ལོ་ཙཱའི་བྱ་གཞག་སྔར་ལས་འཕེལ་རྒྱས་ཆེན་པོ་བྱུང་ཡོད་དེ།ལོ་ཙཱ་བ་གྲགས་ཆེན་དག་གིས་འགྱུར་ཡིག་མཐའ་དག་ཕྱོགས་བསྡུས་དང་ཞུས་དག་གཏན་འབེབས།དག་སྒྲིག་བཅས་བྱས་པ་དང་།འགྱུར་མིང་མཐའ་དག་ཚད་ལྡན་དུ་བཏང་ཞིང་།དེ་དང་མཉམ་དུ་ཐེག་པ་ཆེ་ཆུང་གི་མདོ་ལ་སོགས་པའི་ཆོས་ཚན་སོ་སོར་བཀར་ནས་དཀར་ཆག་བསྒྲིགས།སྐད་གསར་བཅད་ཐེངས་གཉིས་པ་མཛད་དེ་ཡིག་སྒྱུར་གྱི་གཞུང་ལུགས་ཐོག་མསྒྲ་སྦྱོར་བམ་གཉིསམཛད་པ་དང་།ཡིག་སྒྱུར་ཐད་རྩ་དོན་གསུམ་དང་སྒྱུར་ཐབས་བཞི་གཏན་ལ་ཕབ་ནས་བོད་ཀྱི་ལོ་ཙཱའི་བྱ་གཞག་ལ་གཞུང་ལུགས་ཀྱི་རྒྱབ་རྟེན་ཡོད་པར་གྱུར།དེ་འདྲའི་ལོ་པཎ་རིམ་བྱོན་རྣམས་ཀྱི་མཛད་རྗེས་ལས་སངས་རྒྱས་ཀྱི་ཆོས་གཞུང་གཙོས་ཐུན་མོང་དང་ཐུན་མོང་མིན་པའི་བཅུ་ཕྲག་རིག་གནས་རི་བོའི་གཏོས་དང་མཉམ་པ་གངས་རིའི་ཁྱོན་ཡོངས་སུ་དར་བས་ན་དེང་གི་དུས་སུའང་རང་རེའི་བོད་མི་རིགས་འདི་འཛམ་གླིང་གི་མི་རིགས་ཁྲོད་དུ་ཀྲོང་ངེར་ལངས་ཆོག་པ་དང་མི་རིགས་གཞན་གྱིས་ཡིད་སྨོན་བྱེད་ཆོག་པའི་གནས་སུ་སླེབས་ཡོད་པ་དང་།གྲུབ་འབྲས་འདི་དག་ཀྱང་རང་རེའི་སྔོན་བྱོན་ལོ་པཎ་དང་མཁས་པ་རྣམས་ཀྱིས་དཀའ་སྤྱད་སྡུག་རུས་སྒོས་རྒྱལ་ཁབ་གཞན་དང་མི་རིགས་གཞན་གྱི་སྐད་ཡིག་རིག་གནས་སོགས་སྦྱངས་པ་དཔྱིས་ཕྱིན་མཛད་དེ་གཞུང་གལ་ཆེན་རྣམས་བོད་སྐད་དུ་བསྒྱུར་ནས་བོད་ཀྱི་ལོ་ཙཱའི་བྱ་བར་གཙིགས་ཆེན་དང་རྒྱུན་འཁྱོངས་བྱས་པས་ཡིན།ཡིག་སྒྱུར་གྱིས་བོད་མི་རིགས་ཀྱི་རིག་གནས་འཕེལ་རྒྱས་ཁྲོད་སྲོག་ཤིང་ལྟ་བུའི་ནུས་པ་ཞིག་བཏོན་དང་འདོན་བཞིན་ཡོད་ལ།ང་ཚོས་ཡིག་སྒྱུར་གྱི་གལ་ཆེན་རང་བཞིན་དང་ནུས་པ་དེ་ཤེས་དགོས།རིག་གནས་དང་དཔལ་འབྱོར་ཡར་ངོའི་ཟླ་ལྟར་འཕེལ་བའི་སྔོན་ཐོན་རྒྱལ་ཁབ་དང་མི་རིགས་དག་གིས་ཀྱང་གཞན་མི་རིགས་ཀྱི་སྙིང་ནོར་ལྟ་བུའི་རིག་གནས་བསྡུ་ལེན་བྱས་ཏེ་རང་མི་རིགས་ཀྱི་རིག་གནས་དང་དཔལ་འབྱོར་སོགས་འཕེལ་རྒྱས་གཏོང་བར་ཡང་ཡིག་སྒྱུར་གྱི་བྱ་ཐབས་འདི་ལ་བརྟེན་ཡོད་པས།རང་རེའི་བོད་མི་རིགས་ལ་མཚོན་ནས་བཤད་ན་ཡང་དེ་བཞིན་ནོ།།